О П Р Е Д Е Л Е Н И Е №

	Левченски районен съд в закрито заседание на  _двадесет и трети януари_ две хиляди и осма година в състав:

          ПРЕДСЕДАТЕЛ: ПАЛМИРА АТАНАСОВА
          ЧЛЕНОВЕ:………

изслуша докладваното от съдия Атанасова ЧГД №_20084410100010_ по описа за _2008_г., и на основание данните по делото и закона, за да се произнесе, взе предвид следното:
	Производството е по реда на чл. 242 ал.1 от ГПК във връзка с чл. 237 б.в от ГПК.
	В районен съд гр. Левски е постъпила молба от В.С. от гр. Л.  в която твърди, че в качеството си на поръчител на П.Я. е изплатила нейно задължение по банков кредит, изтеглен от Българска Пощенска банка АД – клон Л. в размер на 1154,20 лв.
	Моли съда на основание чл. 242 от ГПК във връзка с чл. 237 б.в от ГПК да издаде изпълнителен лист срещу П.Я. за вземането й в размер на 1154,20 лв. – обхващащо главница, лихви и разноски свързани с непогасяване в срок на банковия кредит от страна на кредитополучателката П.Я.
	Съдът като прецени събраните по делото доказателства, приема за установено следното:
	Видно от представеното по делото удостоверение от частен съдебен изпълнител Цв. Н.  е, че молителката е изплатила изцяло задължението по изпълнително дело № 20077560400192/2007  с взискател БПБ в размер на 1154,20 лв. 
	По делото са представени и заключението на вещото лице по изпълнителното дело, с което е определена точно дължимата сума, както и запорното съобщение до местоработата на молителката, с което е наложен запор върху трудовото й възнаграждение.
	По делото няма представени изискуемите се от чл. 237 от ГПК документи, за да е налице което и да било от основанията за издаване на изпълнителен лист.
	Във връзка с твърдението на молителката, че е била поръчител по банков кредит отпуснат на П.Я. от БПБ следва да бъде отбелязано, че  съгласно чл. 143 ал.1 от ЗЗД, ако вместо получателя на кредита задължението е изпълнено от поръчителя, той може да търси от длъжника главницата, лихвите и разноските, които е направил. Поръчителят, обаче, следва да потърси правата си по общия съдебен ред, а не по реда на чл. 237 от ГПК  - така както е сторила молителката в настоящото производство. 
Предвид изложеното, съдът намира, че следва искането на молителката да бъде оставено без уважение. 
	Водим от горното, съдът
				О П Р Е Д Е Л И :
	ОСТАВЯ БЕЗ УВАЖЕНИЕ молбата  на В.С. от гр. Л. обл. П. ул. „А. С.” № ет.  ап.  ЕГН , с която на основание чл. 242 ал.1 във връзка с чл. 237 б.в от ГПК се иска издаване на изпълнителен лист за сумата от 1154,20лв – представляваща изплатени суми от С. в качеството й на поръчител не П.Я. от гр. Л. обл. П. ул. „С.С.” №  ЕГН  по отпуснат й банков кредит от БПБ като неоснователна.
	ОПРЕДЕЛЕНИЕТО подлежи на обжалване пред ПЛЕВЕНСКИ ОКРЪЖЕН СЪД  в 7- дневен срок  от съобщението до молителя.

					РАЙОНЕН СЪДИЯ: